Kaare Dybvad Bek (S), 2025-11-20:
Tak for ordet, og tak for debatten her i salen.
Jeg tror sådan set, at de fleste af os her deler ambitionen om at forenkle, frisætte og afbureaukratisere beskæftigelsesindsatsen.
Det er også noget, som der er blevet talt om i rigtig mange år.
Så længe som jeg i hvert fald har været aktiv i politik, har man diskuteret problemerne med bureaukratiet i beskæftigelsessystemet og på tværs af skiftende regeringer haft et meget stort bureaukrati, som hverken borgere eller sagsbehandlere er tjent med.
Samtidig har vi været et af de lande, der bruger allerflest penge på vores beskæftigelsesindsats.
Så det her lovforslag er et vigtigt skridt til at realisere danmarkshistoriens største forenkling af indsatsen.
Det er noget, som vi her i salen må tage på os.
Der har været en overstyring fra Christiansborg, en jungle af regler og systemer, og sagsbehandlerne bruger i dag lige så lang tid på at udfylde skemaer og dokumentere, at de afholder samtaler, som de bruger på selve samtalen.
Det har aldrig været meningen, og vi skifter kurs nu og gør det omvendte af det, som politikere normalt griber til, når vi vil løse problemer.
Vi slipper rigtig meget af detailstyringen her fra Christiansborg og skaber et mere simpelt beskæftigelsessystem med fokus på dem, det handler om, nemlig borgerne.
Vi afskaffer kravet om, at kommunerne skal have et jobcenter.
Virksomhederne får én klar og tydelig adgangskanal, når de har brug for hjælp til rekrutteringen.
Vi giver kommunerne og a-kasserne større frihed til at målrette samtaler til de ledige, der har mest gavn af det.
Fremover skal de afholde samtaler med 75 pct. af de ledige, der er tæt på arbejdsmarkedet.
Samtidig fjerner vi over en halv million samtaler.
Derudover sikrer vi, at 70.000 sygemeldte, der har et job at vende tilbage til, ikke længere skal til samtale og opfølgningsforløb hos kommunen, hvis sygdomsforløbet forventes at vare mindre end 26 uger.
Vi giver kommunerne større frihed til at tilrettelægge den tværfaglige indsats for udsatte borgere og vurdere, hvilke fagligheder der skal inddrages.
Samtidig afskaffer vi en række ordninger.
Det er i første omgang ressourceforløb og revalidering, fordi det grundlæggende for os handler om at forenkle.
Vi fjerner også komplicerede særregler.
Vi går fra 13 målgrupper til i alt 5, og vi afskaffer det skærpede tilsyn med kommunernes opfyldelse af proceskrav.
Der skal ikke længere måles på, om man lever op til proceskrav, som vi har fastlagt.
I stedet skal de måles på deres resultater med at hjælpe borgerne i job og uddannelse, og ved at rydde ud i regeljunglen får kommunerne frihed til at give indsatsen til borgere med behov og til at prioritere de indsatser, der er bedst til at få borgerne i job.
Det er en kæmpereform.
Vi lægger meget ansvar ud til kommunerne.
Det stiller store krav til dem, men det stiller også krav til os – krav om ikke at blande sig og regulere mere, men at lade friheden i kommunerne fungere, virke og også at lade dårlige sager, som jo vil komme, nogle gange være dårlige sager og stole på, at kommunerne og sagsbehandlernes faglighed er i orden.
Set fra min stol af bliver beskæftigelsesområdet et af de mest spændende politiske felter i kommunerne.
Fra nu af bliver der for alvor mulighed for at sætte lokale aftryk med stor betydning for mange mennesker.
Med de ord ser jeg frem til den videre behandling af reformen, som vi tager fat på i det kommende år.
Der kommer bl.a. en ny hovedlov om aktiv beskæftigelsesindsats samt sygedagpenge- og sanktionslovforslaget, som netop har været i høring.
Tak for ordet.